คนไทยเป็นโรคร้ายพุ่ง
เอไอเอเผยค่ารักษาโรคร้ายแรง 1 ล้านบาท เอาไม่อยู่ คนไทยป่วยพุ่ง ปี 2558 จ่ายสินไหม 1,200 ล้าน
11 เม.ย. 2559

เอไอเอเผยค่ารักษาโรคร้ายแรง 1 ล้านบาท เอาไม่อยู่ คนไทยป่วยพุ่ง ปี 2558 จ่ายสินไหม 1,200 ล้าน
นายซาลูน ธรรม ประธานเจ้าหน้าที่บริหาร เอไอเอ ประเทศไทย เปิดเผยว่า ค่ารักษาโรคร้ายแรงในประเทศไทยสูงขึ้นทุกปี โดยปัจจุบันค่ารักษา 1 ล้านบาท ไม่เพียงพอแล้วสำหรับการรักษาพยาบาล โดยเฉพาะโรคมะเร็งที่ทำให้คนเสียชีวิตสูงสุดอันดับ 1 จากสถิติระบุว่าทุกๆ 9 นาที มีผู้เสียชีวิตด้วยโรคมะเร็ง 1 คน และคนไทย 4 คน มีโอกาสที่จะเป็นมะเร็ง 1 คน ซึ่งเป็นเรื่องที่น่าเป็นห่วงและควรหาทางแก้ไขให้คนไทยรักษาสุขภาพมากขึ้น
ทั้งนี้ ในปี 2558 บริษัทได้จ่ายค่าสินไหมทดแทนให้กับลูกค้าที่ป่วยด้วยโรคร้ายแรงสูงถึง 1,200 ล้านบาท จากทุนประกันที่บริษัทให้ความคุ้มครองโรคดังกล่าวทั้งหมด 1 ล้านล้านบาท เฉพาะปี 2558 ปีเดียวมีลูกค้าซื้อความคุ้มครองโรคร้ายแรงกับบริษัทคิดเป็นทุนประกัน 2 แสนล้านบาท อีกทั้งค่ารักษาพยาบาลเพิ่มสูงขึ้นปีละประมาณ 20%
ดังนั้น ในปี 2559 ได้เรียกร้องให้ตัวแทนของบริษัทที่มีอยู่ 6.5 หมื่นคนทั่วประเทศ เพิ่มการขายสัญญาเพิ่มเติมความคุ้มครองโรคร้ายแรงให้มากขึ้น จากปี 2558 ที่มีตัวแทน 1.2 หมื่นคน ได้ขายความคุ้มครองดังกล่าวแล้ว
“จากลูกค้าของบริษัททั้งหมด 5.5 ล้านราย 65% มีความคุ้มครองโรคร้ายแรงแล้ว แต่ยังไม่เพียงพอและยังมีลูกค้าอีก 3.5 ล้านราย ที่ยังไม่มีความคุ้มครองโรคร้ายแรง โดยเราสามารถเปิดเผยข้อมูลชักชวน ทำให้ลูกค้าเพิ่มความคุ้มครองได้อีก 30%” นายซาลูน กล่าว
นอกจากนี้ บริษัทยังมีโครงการเอไอเอ ไวทัลลิตี้ เพื่อชักชวนให้ลูกค้ามีพฤติกรรมการดูแลสุขภาพให้ดีขึ้น และทางโรงพยาบาลจะสามารถวินิจฉัยโรคได้แม่นยำและทำการรักษาได้ดีขึ้น
ทั้งนี้ ปี 2558 ที่ผ่านมา เอไอเอ ประเทศไทย ยังคงเน้นการขายกรมธรรม์ประเภทความคุ้มครองระยะยาวและความคุ้มครองโรคร้ายแรง โดย 96% ของเบี้ยปีแรกเป็นกรมธรรม์ที่ชำระเงินอย่างน้อย 10 ปี และมีการซื้อความคุ้มครองโรคร้ายแรงเพิ่มขึ้นกว่า 60%